Jurmala

Jurmala on pieni kylpyläkaupunki Latvian rannikolla n. 25 km päässä Riiasta. Rauhallisessa Jurmalassa asuu mm. Riian parhaiten ansaitsevaa eliittiä luksustaloissaan.

Junalla
Jurmalaan Riiasta pääsee parhaiten junalla, matka kestää n. 30 minuuttia. Junat Jurmalaan lähtevät Riiasta laitureilta 3 ja 4. Slokaan, Tukumsiin ja Dubultiin menevät junat pysähtyvät Jurmalassa. Lielupe, Bulduri, Dzintari ja Majori ovat pysäkkejä Jurmalassa. Majorin pysäkki on kaikkein lähimpänä rannan kävelykatua.

Autolla
Jos haluat tutustua Jurmalan lukuisiin entisöityihin pitsihuviloihin tai komeisiin uudisrakennuksiin, kaupunkiin kannattaa tulla omalla autolla. Kaupunkiin päästäkseen on tosin maksettava parin latin tietulli, joka on voimassa koko vuorokauden.

Kävellen
Jurmalan keskustan kävelykadun kävelee vaivattomasti päästä päähän eikä matka rantaankaan ole montaa sataa metriä. Nälän yllättäessä kävelykadun varrella on lukuisia kahviloita ja grillejä.

Näe
Jurmalan puutarhakaupunki on täynnä toinen toistaan hurmaavampia pitsihuviloita, joista suurin osa alkaa olla entisöityjä. Myös muutamat Riian varakkaimpien perheiden uudisrakennukset ovat näkemisen arvoisia. Jurmalaan on myös rakenteilla maan ensimmäinen ja ainut seitsemän tähden kylpylähotelli. Ja hienoa hiekkarantaa on silmän kantamattomiin.

Tee
Käy uimassa! Jurmalan suunnattoman suuri ja pehmeähiekkainen uimaranta houkuttelee uimaan myös vähän koleampana päivänä, eikä vesi ole ollenkaan niin kylmää, miltä näyttää. Uimaan mennessä joutuu kahlaamaan ensin helposti kymmeniäkin metrejä, ennen kuin on tarpeeksi syvää uida, joten pikkulastenkin on helppo peuhata vedessä. Ranta on puhdas ja turvallinen lasinsirujen suhteen.

Jos uiminen meressä tai loputtomat hiekkarannat eivät kiinnosta, kannattaa käydä Jurmalan kaupungin ulkopuolella Lielupe-joen rannalla olevassa kesäisin lapsiperheiden suosimassa Livu Aquapark-vesipuistossa. Vesipuisto on kuuluisa mm. Euroopan pisimmästä, n. 200 m pitkästä, vesiliukumäestään. Buldurin asemalta on n. 10 - 15 minuutin kävelymatka vesipuistoon.

Osta
Ympäri Jurmalaa on pieniä putiikkeja ja kojuja, joissa myydään enimmäkseen koruja, mutta myös saviesineitä ja muita matkamuistoja. Pääkadun varrelta löytyvistä kaupoista saa myös vaatteita ja laukkuja.

Syö
Jurmalan kävelykadun varrella on lukuisia kahviloita ja terasseja, joiden jo pelkästään grillien tuoksu saa veden herahtamaan kielelle. Pihvit ovat meheviä ja saslikia saa kaikkialta. Maista myös paikallisia jäätelöitä.